El Ple recolza la sol·licitud del Consell Agrari perquè la Generalitat subvencione l’IBI dels agricultors
2025-07-24

En la sessió ordinària del Ple Municipal celebrada dimarts passat 28 de juliol, es va adoptar un acord plenari per a recolzar la sol·licitud del Consell Agrari Municipal pel qual aquest òrgan “sol·licita a la Generalitat Valenciana que destine fons de la partida de contingència dels seus pressupostos a alleujar la càrrega impositiva dels agricultors subvencionant la totalitat de l’IBI agrari que aquests paguen en els ajuntaments”.

La proposta d’acord va ser presentada i elevada al Ple per Emili Altur, primer tinent d’alcalde i president del Consell Agrari, després que la iniciativa fóra debatuda en la sessió del propi Consell Agrari del passat mes de maig, a proposta del Partit Popular, i sotmesa a votació amb resultat positiu.

La petició s’argumenta en les dades de l’equip tècnic d’AVA ASAJA, al·legant que “les temperatures anormalment altes que estan caracteritzant el desenvolupament d’aquest hivern han disparat els costos de producció en el regadiu valencià fins al punt que els agricultors acumulen, fins al moment, un sobrecost de 6 milions d’euros respecte a un any considerat normal, a causa dels regs addicionals que han hagut de dur a terme per a poder salvar les collites”. Així, per exemple, “en una parcel·la de cítrics d’una hectàrea, s’ha passat d’efectuar una hora de reg setmanal a haver de regar almenys cinc hores setmanals; és a dir, cinc vegades més, amb el consegüent augment dels costos en aigua i electricitat que han d’afrontar els regants”.